Foto: Inquam Photos

Comunismul a distrus România în anii `80 nu atât prin ideologie, cât prin prostie. Oricât de rigidă, eronată și brutală era doctrina comunistă față de viul vieții, niște oameni inteligenți și de bună-credință, aflați în posturi de decizie, ar fi putut să-i limiteze consecințele. Niște oameni care să nu aplice aidoma unor automate disperate orice elucubrație slobozită de Ceaușescu.

Or, criteriul principal de selecție pentru elita ceaușistă era prostia. Marea majoritate a guvernanților, de la Constantin Dăscălescu și Constantin Olteanu, până la Maria Bobu, Alexandrina Găinușe sau Susănica Gâdea, constituia o dictatură a imbecililor. A handicapaților oral, vorbind totuși limba română.

Îți recomandăm O demitere așteptată: Carmen Dan nu pricepe că nu se pricepe

La ministerul de Interne, Revoluția l-a prins pe hominidul Tudor Postelnicu. După 27 de ani, pe același post s-a trezit fiica spirituală a lui Postelnicu, madam Dan. A parașutat-o acolo domnul președinte Dragnea, adică cam ce-ar fi ajuns Ceaușescu dacă la bază nu era cizmar, ci chelner de bodegă sau frizer de cartier.

Bine, am înțeles că Madamdan de Teleorman e scula domnului Dragnea și că musai s-o vâre în ceva, dacă tot sunt la putere. Dar să pui, unde, decât în capul ministerului de Interne, cu nume și pronume, o secretară de școală generală din Videle care vorbește românește ca o repetentă, absolventă de ecologie la facultatea de drept, sau invers, capabilă să tranșeze Balena Albastră și s-o pună pe grătar, să facă liste cu jurnaliști complotiști antistatali de pe facebook, să-și descopere cu uimire ditamai microfonul băgat în spațiul intim și să mintă la mintea găinii pe toată lumea, polițiști, procurori, publicul și pe prim-ministru, e un atentat la siguranța națională.

Într-un puseu de prostie potențată de răutate, Madamdan a mers până la a cere demisia unui profesionist competent și responsabil, cum este comisarul Radu Gavriș, șeful Secției Omoruri, pentru că a îndrăznit să critice legile criminale ale justiției pesediste. Madamdan se dovedește astfel mai periculoasă decât polițistul pedofil, fiind în stare să lase fără apărare cetățenii în fața pedofililor, violatorilor, ucigașilor, numai ca s-o gâdile Daddy Dragnea sub bărbie.

De fapt, stimați republicani, Madamdan nu există. Tot ce-am scris este despre domnul Liviu Dragnea. Care, atunci când va ajunge la nu prea îndepărtatul moment al adevărului, mă tem că nu va fi capabil nici măcar de revelația din urmă a lui Tudor Postelnicu: „Am fost un dobitoc”.